**Zmluva o dielo**

podľa § 536 a nasl. Obchodného zákonníka č. 513/91 Zb. v znení neskorších predpisov

**Objednávateľ: Obec Brvnište**

so sídlom: Brvnište 390
v zastúpení: Ing. Dagmar Mikudíková, starostka obce

bankové spojenie: Prima Banka,

č. účtu: SK78 5600 0000 0028 3332 6004

IČO: 00317101

DIČ: 2020684644

**BIC:** KOMASK2X

Osoby oprávnené na konanie vo veciach zmluvných: Ing. Dagmar Mikudíková

Osoby oprávnené na konanie vo veciach technických: Ing. Dagmar Mikudíková

(ďalej v texte ako „***objednávateľ***“ )

**a**

**Zhotoviteľ: PEGO Slovakia, s.r.o.**

so sídlom: Sládkovičova 2545, 01701, Považská Bystrica

zapísaný v: ORSR OÚ Trenčín , vložka číslo 14378/R

v zastúpení: Peter Gorek, konateľ

bankové spojenie: Všeobecná úverová banka a.s.

č. účtu:

IBAN: SK8502000000003138015153

IČO: 36333123

DIČ: 2021783544

IČ DPH: SK2021783544

Osoby oprávnené na konanie vo veciach zmluvných: Peter Gorek

Osoby oprávnené na konanie vo veciach technických: Peter Gorek

(ďalej v texte ako „***zhotoviteľ***“)

uzatvárajú túto zmluvu o dielo:

Článok 1

**Záruky strán**

Objednávateľ a zhotoviteľ týmto prehlasujú, že objednávateľ je obcou, samosprávnou jednotkou, zhotoviteľ je spoločnosťou riadne založenou a registrovanou, a že sú podľa platných právnych predpisov oprávnení uzatvoriť túto zmluvu. Objednávateľ a zhotoviteľ ďalej prehlasujú, že záväzky obsiahnuté v tejto zmluve sú schopní riadne a včas splniť.

Článok 2

**Predmet zmluvy**

**2.1** Predmetom zmluvy je dodávka v oblasti IT služieb, telekomunikačných služieb, počítačov a spotrebnej elektroniky, podoblasť kamerové systémy v obci Brvnište-dielo „Bezpečná obec Brvnište“

Zhotoviteľ sa zaväzuje, že zrealizuje dielo –„Bezpečná obec Brvnište“ v úplnom rozsahu a spôsobom podľa tejto zmluvy, v súlade s Projektom.

Súčasťou predmetu zmluvy je aj :

- poskytnutie podkladov, konzultácií podľa požiadavky objednávateľa,

- pomoc pri vypracovaní dokumentácie,

- zaškolenie obsluhy.

Podkladmi pre plnenie zhotoviteľa sú:

- cenová ponuka zhotoviteľa zo dňa 01.08.2018

Predmet zmluvy, jeho bližšia špecifikácia je uvedená v zmysle schváleného projektu a štruktúrovaného rozpočtu a komentára k nemu.

**2.2** Predmet zmluvy sa považuje za riadne zhotovený a ukončený protokolárnym prevzatím predmetu diela v rozsahu určenom touto zmluvou, prípadne jej dodatkami.

**2.3** Zhotoviteľ je povinný zabezpečiť dodržiavanie predpisov BOZP (pre práce vo výškach, bezpečné uskladnenie materiálov, pracovné prostriedky a zariadenia spôsobilé k činnosti podľa právnych predpisov, používanie reflexných viest, prilieb a ostatných osobných ochranných prostriedkov zamestnancami).

**2.4** Objednávateľ sa zaväzuje, že dokončené dielo, spĺňajúce podmienky zmluvy o dielo prevezme a zaplatí za jeho zhotovenie dohodnutú cenu.

Článok 3

**Realizácia predmetu zmluvy**

**3.1.** Zhotoviteľ preberá zmluvné podklady tak, ako sú uvedené v tejto zmluve.

**3.2.** Zhotoviteľ sa zaväzuje dodržať pri realizácii všetkých svojich výkonov bezpečnostné predpisy a predpisy pre ochranu bezpečnosti práce (nar. vlády č. 396/2006 Z.z. o minimálnych bezpečnostných a zdravotných požiadavkách na stavenisko).

**3.3.** Predmet zmluvy bude zrealizovaný v súlade s príslušnými právnymi predpismi a technickými normami platnými na území SR.

**3.4.** Preberacie konanie sa považuje za ukončené po protokolárnom odovzdaní a prebratí zrealizovaného diela podpísaného ***objednávateľom*** aj ***zhotoviteľom***.

Článok 4

**Zmeny v rozsahu prác**

**4.1.** Zhotoviteľ sa zoznámil s dokumentáciou, s miestom realizácie stavby, spôsobom realizácie vrátane požiadaviek objednávateľa a so všetkými okolnosťami, ktoré môžu mať vplyv na priebeh a dokončenie predmetu zmluvy. Zhotoviteľ vyhlasuje, že sú mu známe miestne pomery staveniska.

**4.2.** Zmeny požadované objednávateľom budú objednávateľom písomne špecifikované. Zhotoviteľ vypracuje a objednávateľovi predloží na základe tejto špecifikácie rozpočet realizácie zmien, po jeho odsúhlasení oboma stranami bude v tomto zmysle podpísaný dodatok k tejto zmluve. Zmena lehôt a ceny sa riadi podmienkami podľa čl. 4 ods. 4.3.

**4.3.** Zmenu lehôt podľa tejto zmluvy spôsobuje iba potreba nutných zmien prác väčšieho rozsahu, ktoré priamo ovplyvnia priebeh prác a ktoré neboli známe alebo predpokladané v dobe podpisu tejto zmluvy.

**4.4.** Zhotoviteľ je povinný upozorniť objednávateľa na technickú nesprávnosť Projektu alebo nutnosť zmeny v rozsahu prác alebo iné okolnosti, ktoré by bránili riadnemu a včasnému ukončeniu a odovzdaniu diela resp. jeho riadnej a bezpečnej prevádzke ihneď, akonáhle sa o nutnosti zmeny dozvie.

Článok 5

**Kontrola výkonov**

**5.1.** Zhotoviteľ je povinný akceptovať výkon technického dozoru.

**5.2 Objednávateľ** a technický dozor sú oprávnení najmä:

- kontrolovať dodávaný predmet zmluvy,

- dostať požadované informácie alebo sa vyjadriť v súvislosti s technickou realizáciou prác a dodávok.

Článok 6

**Lehoty výkonov**

**6.1** Zhotoviteľ zrealizuje predmet zmluvy v týchto termínoch :

Začatie prác: do 10 dní od podpisu zmluvy

Ukončenie, odovzdanie a prevzatie diela: do 30.11.2018.

**6.2** Skutočnosti oprávňujúce prípadné posunutie termínu ukončenia diela, najmä vyššia moc, musia byť akceptované objednávateľom. V takomto prípade sa posunutie termínu nepovažuje za omeškanie.

Článok 7

**Cena za dielo**

**7.1.** Cena za dielo je stanovená vo výške **11 340,00**€ s DPH, slovom Jedenásťtisíctristoštyridsať Eur.

Vyššie uvedená cena je cenou dohodnutou pevne, neprekročiteľne vo vzťahu k zmluvným výkazom výmer a jej zmena môže byť vykonaná výlučne za podmienok podľa čl. 4 zmluvy.

**7.2.** V cene dohodnutej na základe tejto zmluvy sú obsiahnuté všetky náklady zhotoviteľa potrebné na zhotovenie predmetu zmluvy.

**7.3.** Cena za vykonanie diela je stanovená na dosiahnutie výsledku tak, ako je špecifikovaná v dokumentácii a súvisiacich povoleniach.

**7.4.** Ak objednávateľ zistí, že kvalita či kvantita realizovaných prác a dodávok alebo užívaného materiálu zhotoviteľom pri realizácii je v rozpore so zmluvou, alebo že výkony podľa rozpočtu sú celkom alebo sčasti nesplnené alebo nevykonané, je objednávateľ oprávnený po písomnom upozornení zhotoviteľa primerane znížiť cenu. Objednávateľ však najprv umožní zhotoviteľovi odstrániť nedostatky v primeranej lehote. Do odstránenia nedostatkov v realizácii môže objednávateľ zadržať preplatenie príslušnej časti faktúry, ktorej sa hore uvedené nedostatky týkajú. Takéto zadržanie preplatenia časti faktúry nie je omeškaním objednávateľa s platením. Pokiaľ nie sú nedostatky odstránené v primeranej lehote, potom objednávateľ písomne oznámi zníženie ceny o primeranú čiastku v zmysle tohto článku. Zníženie ceny podľa tohto odseku 7.4. nadobúda účinnosť okamihom, kedy písomné oznámenie o znížení ceny z dôvodu naplnenia podmienok tohto odseku bolo doručené či odovzdané zhotoviteľovi. V prípade sporu o výšku zníženia ceny podľa tohto článku bude rozhodujúce stanovisko objednávateľa.

Článok 8

**Fakturácia a kontrola**

**8.1.** Podkladom pre platenie ceny sú faktúry – daňové doklady, vystavené ku koncu aktuálneho kalendárneho mesiaca, podľa nasledujúcich bodov v článkuč.8.2. až 8.6.

**8.2.** Vystavenie faktúry je viazané na skutočnosť t.j. riadne dokončenie dohodnutých výkonov.

**8.3.** Strany sa dohodli na 7 dňovej lehote na odsúhlasenie súpisu vykonaných prác a dodávok po ukončení prác. Po písomnom prevzatí objednávateľom vystaví zhotoviteľ faktúru.

**8.4.** Splatnosť faktúr je 30 dní od doručenia faktúry objednávateľovi.

**8.5.** Faktúra musí minimálne obsahovať :

- označenie faktúra a jej poradové číslo

- názov a sídlo zmluvných strán, IČO,DIČ

- názov zmluvy a číslo zmluvy

- bankové spojenie strán

- účtovanú čiastku

- rozpis vykonaných prác a dodávok

- podpis oprávnenej osoby zhotoviteľa

**8.6.** Faktúry podľa tohto článku musia obsahovať všetky náležitosti daňového dokladu v súlade s príslušným zákonom účinným v čase vystavenia faktúry - daňového dokladu.

**8.7.** Cena za dielo sa uhrádza jednorázovo po protokolárnom prevzatí diela objednávateľom.

Článok 9

**Zmluvná pokuta; sankcie**

**9.1.** Pri prekročení termínu dokončenia a odovzdania predmetu zmluvy podľa článku 6 je Objednávateľ oprávnený požadovať zmluvnú pokutu vo výške: 0,05 % z ceny diela bez DPH za každý deň omeškania.

**9.2.** V prípade omeškania objednávateľa s platením faktúr podľa bodu 8.5zmluvy, je Zhotoviteľ oprávnený požadovať zmluvnú pokutu vo výške 0,05% z dlžnej sumy za každý deň omeškania.

**9.3.** Zmluvné strany sa ďalej dohodli na zmluvnej pokute 33,- Eur za každú vadu alebo nedorobok, ktoré vyplynú z preberacieho konania. Táto zmluvná pokuta sa vzťahuje na nedodržanie termínu odstránenia vady či nedorobenia, pričom termín k odstráneniu bude dohodnutý pri preberacom konaní.

**9.4.** Pre zmluvné pokuty platí: Povinnosť zhotoviteľa vykonať dohodnuté výkony podľa zmluvy a uhradiť náhradu škody v plnom rozsahu nezaniká zaplatením zmluvnej pokuty.

Článok 10

**Odstúpenie od zmluvy**

**10.1.** Objednávateľ je oprávnený od tejto zmluvy celkom alebo čiastočne odstúpiť s okamžitou platnosťou, pri poskytnutí primeranej dodatočnej lehoty, pokiaľ:

- na majetok zhotoviteľa bude začaté konkurzné konanie, príp. návrh na začatie konania bude zamietnutý pre nedostatok majetku dlžníka,

- zhotoviteľ nezaručuje, na základe nedostatku kvalifikovaných pracovných síl a nekvalitného materiálu, správnu a včasnú realizáciu diela

**10.2.** Pokiaľ za odstúpenie objednávateľa od zmluvy zodpovedá zhotoviteľ, tak je povinný zhotoviteľ nahradiť objednávateľovi všetky týmto vzniknuté náklady a škodu v plnom rozsahu, bez ohľadu na vyúčtovanú zmluvnú pokutu.

**10.3.** Zhotoviteľ je oprávnený odstúpiť od zmluvy v prípade ak je objednávateľ v omeškaní s úhradou faktúr dlhšom ako 30 dní.

**10.4.** V prípade odstúpenia od zmluvy, zmluvné strany vykonajú inventúru a vyúčtovanie doposiaľ vykonaných prác na diele.

**10.5.** Na odstúpenie od zmluvy sa použijú ustanovenia § 344 až § 351 Obchodného zákonníka.

Článok 11

**Prevzatie, deľba rizík a ručenie**

**11.1. Prevzatie predmetu zmluvy**

**11.1.1.** Predmet zmluvy bude zhotoviteľom odovzdávaný a objednávateľom preberaný takto:

Je dohodnuté protokolárne odovzdanie diela objednávateľovi. Zhotoviteľ oznámi písomne dokončenie prác a vyzve objednávateľa na prevzatie. Pokiaľ pri obhliadke diela budú zistené vady resp. nedorobky, nie je objednávateľ povinný prevzatie diela vykonať.

Zhotoviteľ je povinný zúčastniť sa preberacieho konania.

Zápisnicu o odovzdaní a prevzatí predmetu zmluvy vyhotoví zhotoviteľ. Prípadné odstránenie vád a termín ich realizácie bude definovaný v zápisnici. K plnej úhrade ceny za dielo dôjde až po odstránení vád a nedorobkov. Zhotoviteľ a objednávateľ sa môžu dohodnúť aj na čiastkovej úhrade v úmernej výške zodpovedajúcej dielu s prihliadnutím na existujúce vady a nedorobky a ponížením uhrádzanej ceny. Doplatenie plnej sumy za dielo sa zrealizuje až po odstránení vád a nedorobkov po zápisničnom prevzatí alebo zápise v stavebnom denníku.

**11.1.2** Na zistenie eventuálnych vád vykoná pred prevzatím objednávateľ prehliadku predmetu zmluvy. Odstránenie vád, ktoré objednávateľ pri tejto prehliadke zistí, musí byť zrealizované v dohodnutom termíne, inak bez odkladu potom, čo objednávateľ na vady upozornil.

**11.1.3** Pokiaľ zhotoviteľ neodstráni vady, resp. nedorobky v lehote požadovanej objednávateľom, nesie náklady spojené s odstránením týchto vád zhotoviteľ.

**11.2. Deľba rizík**

**11.2.1.** Vlastníkom predmetu zmluvy je od prevzatia predmetu objednávateľ.

**11.2.2. Zhotoviteľ** ručí v plnom rozsahu až do prevzatia predmetu zmluvy objednávateľom za všetky škody vzniknuté na predmete zmluvy.

**11.3. Ručenie**

**11.3.1** Zhotoviteľ poskytuje objednávateľovi záruku za akosť diela v celkovom trvaní 2 rokov s výnimkou výrobkov a materiálov, kde výrobca poskytuje odlišnú záručnú lehotu; v tomto prípade platí záručná lehota uvedená v záručných listoch, ktoré zhotoviteľ odovzdá objednávateľovi pri preberacom konaní. Záručná doba začína plynúť prevzatím diela objednávateľom.

**11.3.2.** Pokiaľ dôjde pri prevzatí diela k zisteniu vád, začína plynúť záručná doba pre vadné časti až po ich riadnom odstránení.

**11.3.3.** Na časti predmetu zmluvy, na ktorých boli odstránené vady, sa predlžuje záručná lehota podľa čl. 12 ods. 12.3.1. o dobu reklamácie, teda dobu od uplatnenia reklamácie do odstránenia vady. Pri výmene platí nová záručná lehota podľa čl. 12.3.1. v plnej dĺžke.

**11.3.4.** Zhotoviteľ zodpovedá za vady predmetu zmluvy, ktoré sa vyskytnú v záručnej dobe. Zhotoviteľ je povinný odstraňovať tieto záručné vady podľa požiadaviek objednávateľa bezodkladne po tom, kedy bola vada zhotoviteľovi písomne oznámená. Pokiaľ zhotoviteľ po obdržaní písomnej výzvy túto povinnosť v objednávateľom požadovanom termíne nesplní, je objednávateľ oprávnený vykonať odstránenie vady na náklady zhotoviteľa .

Pokiaľ odstránenie vady pre svoju povahu neznesie odklad (hlavne ide o narušenie bežnej prevádzky zrealizovaného diela alebo ide o havarijný stav), je zhotoviteľ povinný začať práce na odstraňovaní vady ihneď, najneskôr do 24 hodín po písomnom či telefonickom oznámení vady a vykonať odstránenie vady v čo najkratšom termíne.

Článok 12

**Odovzdanie diela**

**12.1** Zhotoviteľ splní svoju povinnosť vykonať dielo jeho riadnym dokončením a odovzdaním objednávateľovi.

**12.2** Objednávateľ sa zaväzuje prevziať riadne ukončené dielo v súlade so schváleným projektom a podmienkami uvedenými v tejto zmluve.

**12.3** Zhotoviteľ písomne oznámi objednávateľovi pripravenosť diela na odovzdanie nie skôr ako 7 dní pred termínom, kedy bude dielo dokončené a pripravené na odovzdanie.

**12.4**. O odovzdaní diela spíšu zmluvné strany Zápis o odovzdaní a prevzatí prác, ktorý podpíšu v deň ukončenia odovzdávacieho konania.

Článok 13

**Záverečné ustanovenia**

Táto zmluva je uzavretá jej podpisom obidvoma zmluvnými stranami a nadobúda účinnosť po splnení odkladacej podmienky, ktorá spočíva v tom, že dôjde k uzavretiu platnej a účinnej zmluvy o poskytnutí nenávratného finančného príspevku medzi príslušným vykonávateľom štátnej pomoci a príjemcom štátnej pomoci, ktorým je objednávateľ. Súčasťou zákazky je aj zabezpečenie optického pripojenia do jestvujúcej dátovej optickej siete na komunikáciu medzi koncovými zariadeniami a jej uvedenie do prevádzky.

Zmluva je napísaná v štyroch vyhotoveniach s platnosťou originálu, z ktorých každá strana po jej podpísaní obdrží dve vyhotovenia.

Ak táto zmluva nestanoví inak, riadia sa vzťahy medzi zmluvnými stranami zákonom č. 513/1991 Zb. (Obchodným zákonníkom) v znení neskorších predpisov.

Zmluvné strany prehlasujú, že si text tejto zmluvy riadne a dôsledne prečítali, jeho obsahu porozumeli, a že tento vyjadruje ich slobodnú a vážnu vôľu prostú akýchkoľvek omylov a toto potvrdzujú vlastnoručnými podpismi osôb oprávnených v mene zmluvných strán v danom zmluvnom vzťahu podpisovať a konať.

V Brvništi: 26.09.2018

 Za zhotoviteľa: Za Objednávateľa:

................................................ ......................................................

Peter Gorek Ing. Dagmar Mikudíková

 konateľ spoločnosti starostka obce